23MOC-58

Nafarroako Gorteetako kide den eta Navarra Suma talde parlamentarioari atxikita dagoen Miguel Bujanda Cirauqui jaunak, Legebiltzarreko Erregelamenduan xedatuaren babesean, honako mozio hau aurkezten du, Batzordean eztabaidatzeko:

Mozioa, zeinaren bidez Nafarroako Gobernua premiatzen baita Larraga-Lerin aldean Edateko Uren Araztegi bat eraiki dezan, Izarbeibarko eta Jurramendiko Mankomunitateek partekatzekoa Egaren ibaiertzeko eta Izarbeibarko herriek Itoitz-Nafarroako Ubidea sistemarako duten loturarekin.

Zioen azalpena.

Ega ibaiak urteak daramatza akidura-zantzuak adierazten klima-aldaketagatik, baina batez ere iturburuetatik zuzenean egiten diren ur-erauzketengatik, edo Lokizko akuiferoko putzuetatik egindakoengatik, Estellerriko herri asko hornitzeko. Jakina, ez gaude erauzketa horien aurka, baina estrategia alda dadin nahi dugu, ekonomiaren eta ekologiaren ikuspuntutik beste alternatiba jasangarriagoak bila daitezen eta, aldi berean, kontsumo jasangarriagoak lortzeko ahalegina egin dadin, hornikuntza- eta saneamendu-zerbitzu egokiekin, oinarrizko eskubide unibertsala baita. Edateko Uren Araztegia aurretik garatzeak klima-aldaketaren aurkako borroka sustatuko du, uren arloko ekonomia zirkularraren aldeko apustuak garapen ekonomiko eta soziala lagunduko du, giza osasuna zainduko du eta gutxienean utziko du ekosistemekiko inpaktuak.

Uraren ziklo integralaren 2019ko maiatzaren 8ko plan zuzendariak honako hau dio:

“Ega ibaiari dagokionez, etorkizuneko kontsumo-balioespenak zuzendu dira, industria-zuzkidurak sartu baitira, eta aurreratu egin da denboran Nafarroako Ubidearekiko konexioa, zeina 2024tik 2027ra bitarte eginen baita, halako moduan non Mendazan Lokizko akuiferoko erauzketa murriztuko baita urtean 3,81 hm3-ra eta Antzingo putzukoa abandonatuko baita”.

Ubagua ibaiaren egoera are kezkagarriagoa da, Errezuren sorburuan bertan egiten den ur-bilketa dela-eta. Hona Errezuko Kontzejuko arduradunek egindako salaketaren testua:

"Uda honetan harrituta ikusten ari gara Izarbeibarko Mankomunitatea –Ubagua ibaian ur-bilketa egiteko baimena dauka– ez dela emari ekologiko hori betetzen ari (% 40 azpitik dago EA85 neurketa-puntuan, Errezuko ur-emarian) , eta sorburu horretako hargunean ere ur guztia biltzeari ekin zaio, halako moduan non ibaiaren 200 metro lehortu diren".

Kasu honetan, entitateak honako hau eskatzen dio plan zuzendariari:

"Larrialdi edo lehorte kasuetarako, Nafarroako Ubidetiko hornidura-puntu alternatibo bat adostu beharko litzateke Nafarroako Gobernuarekin, kalitatezko ur-hornidura bermatzeko Ziraukiko Edateko Uren Araztegiari (egun ez dago sartuta 2019-2030 Plan Zuzendarian)".

Esan bezala, Ega eta Ubagua ibaiak arrisku ekologikoan daude, eta akuiferoen abusuzko erabileraren eta klima-aldaketaren ondorioz albait lasterren hartu behar dira ur-bilketen jasangarritasunerako eta horiek arautzeko neurriak, ahal den guztia murriztuz Mendazako putzuetako eta Ubaguaren sorburuko erauzketak, toki-entitate horien ur-premiak Nafarroako Ubidetik osatuz.

Hori guztia dela-eta, honako erabaki proposamen hau aurkezten da:

Nafarroako Parlamentuak Nafarroako Gobernua premiatzen du Hiri Erabilerako Uraren Ziklo Integralaren Plan Zuzendaria aurreratu eta osatu dezan Larraga-Leringo aldean Edateko Uren Araztegi bat eginez, Nafarroako Ubidea baliatuta albait lasterren, bi entitateekin adostuta erabilerari buruzko guztia.

Iruñean, 2023ko urriaren 25ean

Foru parlamentaria: Miguel Bujanda Cirauqui